**Stønad til tiltak i barnehagen for barn med nedsett funksjonsevne, jfr. § 19g i barnehagelova.**

**Kva er nedsett funksjonsevne?**

Kommunen skal ifølge barnehagelova § 19 g sikre at barn med nedsett funksjonsevne får eit eigna individuelt tilrettelagt barnehagetilbod.

Barn med nedsett funksjonsevne er ei samansett gruppe. Det er barn som har skade eller avvik i sosiale, kognitive, psykologiske, fysiologiske eller biologiske funksjonar. Barna kan ha tapt eller fått skade på ein kroppsdel, eller i ein av kroppen sine funksjonar. Dette kan til dømes vere nedsett bevegelses-, syns- eller hørselsfunksjon, nedsett kognitiv funksjon eller ulike funksjonsnedsetjingar på grunn av allergi, hjarte- og lungesjukdomar.

Ein må avgrense det mot forbigåande forhold, til dømes ein broten fot eller der barn endrar åtferd som ein normal reaksjon på krevjande livshendingar.

**Kven har rett til tilrettelegging**

Foreldre som har barn med nedsett funksjonsevne kan søke kommunen om tilrettelegging av tiltak som er nødvendig for at barnet skal kunne nyttiggjere seg barnehagetilbodet. Nedsett funksjonsevne skal vere dokumentert ved legeerklæring. Det er ikkje nødvendig med sakkunnig vurdering frå PPT, dersom det ikkje og vert søkt om spesialpedagogisk hjelp. Kommunen skal etter søknad fatte vedtak om tilrettelegging av barnehagetilbodet til barn med nedsett funksjonsevne og foreldre har klagerett på vedtaket.

**Organisering av tilrettelegging**

Eksempel på tilrettelegging kan vere at kommunen sørger for at barnehagen har det nødvendige utstyret, gir støtte til bygningsmessige endringar, støtte til ekstra bemanning eller andre tiltak. Barnehagen må sørge for tilsetting av ekstra bemanning dersom dette vert vedteke. Kommunens plikt til rettelegging er avgrensa til tilrettelegging som ikkje inneheld ei uforholdsmessig bør. I slike tilfelle kan barnet eventuelt bli tilbydd plass i ein anna barnehage som har betre tilpassing.

[https://lovdata.no/lov/2005-06-17-64/§19g](https://lovdata.no/lov/2005-06-17-64/%C2%A719g)

**Korleis søke - saksgang**

Det er foreldre som søker om tilrettelegging for barn med nedsett funksjonsevne. Det blir gjort på søknadsskjema som du finn på heimesida. Nedsett funksjonsevne må som vere dokumentert. Dersom barnehagen meiner at eit barn kan ha krav på støtte til kommunal tilrettelegging i barnehagen, har barnehagen ansvar for å informere foreldra. Barnehagen kan samarbeide med foreldre i utforming av søknaden.

Vedtaket blir fatta av styrar og det blir så sendt til foreldre. Søknader blir behandla kontinuerlig, bortsett frå søknader som gjeld neste barnehageår, Dei vil bli svara på innan medio juni.

**Klage**

Tildeling av ressursar til tilrettelegging i barnehagen §19 g, er eit enkeltvedtak etter Forvaltningslova. Det er mogleg å klage på vedtaket. Klaga må grunngjevast. Klaga skal vere skriftleg og underteikna av føresette.  Klagefristen er tre veker frå vedtaket er teke imot. Klaga skal sendast til den eininga som har gjort vedtaket. Dersom vedtaket blir oppretthalde, kan føresette sende klaga vidare til Fylkesmannen for endeleg avgjerd.